સોમવારનો સ અને સ્ટ્રેસનો સ, બેઉમાં સ આવે. સુનામીમાં સ આવે. સ્ત્રીમાં પણ સ આવે. સાસુ, સસરા, સાળા અને સાળીમાં પણ સ આવે. સ અક્ષર જ કદાચ જોખમી છે. સોમવારે સૌથી વધારે હાર્ટ એટેક આવે છે એવું મેડીકલ રીસર્ચ કહે છે. વિદેશમાં તો વિકેન્ડ બે દિવસનો હોય. ત્યાં કોઈ શનિ-રવિમાં કામ ન કરે. શુક્રવાર રાતથી પાર્ટી ચાલુ થઈ જાય. સોમવારે એનો હેન્ગઓવર હોય. માથું પકડાયેલું હોય. એમાં કેટલાયને રજા પાડવી પડે. આમ અન્ય લોકો રજા પર જાય એટલે જે સોમવારે નોકરી પર આવ્યું હોય એનો વારો નીકળી જાય. જો વિકેન્ડ શનિ-રવિને બદલે રવિ-સોમનો કરી નાખવામાં આવે તો કેટલાં જીવ બધાં બચી જાય? એક તો માણસ મૂળભૂત રીતે આળસુ હોય, એમાં રવિવારે આરામ કર્યો હોય. એટલે એકબાજુ અઠવાડિયામાં પુરા કરવાના કામ સામે મોઢું ફાડીને ઊભા હોય અને બીજી તરફ રવિવારે ચઢેલી આળસ પગ ખેંચતી હોય. ગધેડા ઉપર સો કિલોની ચાર થેલીઓ મૂકી દીધી હોય અને જેમ એ ખોડંગાતો ખોડંગાતો ચાલે, એમ સોમવારે અમુકનું શરીર અને મગજ ચાલતું હોય છે. એને ખુરશી ચટકા ભરે છે. કોમ્પ્યુટર પર બેસે, એટલે કે બેસે ખુરશીમાં પણ કોમ્પ્યુટર ઓન કરી કી-બોર્ડ પર હાથ જમાવે તો આંગળીઓ થીજી ગઈ હોય એવું લાગે છે. મગજમાં પણ લોહીનું ભ્રમણ ઓછુ થતું હોય એવું પણ લાગે. ઓફિસમાં ઓક્સિજનનું પ્રમાણ ઘટી ગયું હોય એમ ગૂંગળામણ થાય. ભારતમાં ચા અને અમેરિકામાં હોય એને કોફી પીવાની અદમ્ય ઈચ્છા થાય. અને પટાવાળો કપ મૂકી જાય ને ચા ગળામાં ઉતરે પછી પરિભ્રમણ ચાલુ થાય.